text: Qüestions de llengua « Un bocí de llengua
  Arxiu de la categoria 'Qüestions de llengua'
  accentisme, Dia de la Llengua Materna
  Dia de la Llengua Materna i accentisme
  Com cada any, al CNL celebrem el Dia Internacional de la Llengua Materna, que serà aquest divendres 21 de febrer, i durant tota la setmana farem activitats a l'aula. I precisament per això, avui parlarem de l'accentisme, que fa referència a la discriminació envers una persona a causa de l'accent amb el qual s'expressa en la seva llengua materna o en una segona llengua, que li ocasionen un perjudici.
  Els judicis de valor sobre l'accent d'una persona són prejudicis i es poden donar en una mateixa llengua (hi ha accents amb més prestigi que d'altres, alguns que fan "riure", etcètera), i també en l'accent amb què una persona s'expressa en una llengua que no és la seva, encara que en tingui un domini excel·lent. Quan es produeix una discriminació per raó de gènere, d'ètnia, de religió o de lloc d'origen ens n'adonem de seguida i la denunciem, però hi ha altres classes de discriminació que de vegades costen de veure, perquè històricament s'han considerat comportaments naturals.
  Es tracta d'un fenomen que passa en moltes llengües, ja que en anglès i en francès també existeix (amb la mateixa forma que s'ha adaptat en català) i en castellà diu hablismo.